钦定古今图书集成/明伦汇编/官常典/第646卷 > 王涣 任峻 > 何易于
## 钦定古今图书集成/明伦汇编/官常典/第646卷 > 王涣 任峻 > 何易于

按《唐书循吏传》：何易于不详何所人及所以进为益
昌令，县距州四十里，刺史崔朴常乘春与宾属汎舟
出益昌，旁索民挽纤，易于身引舟。朴惊问状，易于曰：
“方春，百姓耕且蚕，惟令不事，可任其劳。”朴愧，与宾客
疾驱去。盐铁官榷取茶利，诏下所在毋敢隐，易于视
诏书曰：“益昌人不征茶且不可活，矧厚赋毒之乎？”命
吏阁诏，吏曰：“天子诏，何敢拒？吏坐死，公得免窜邪？”对
曰：“吾敢爱一身移暴于民乎？亦不使罪尔曹。”即自焚
之。观察使素贤之，不劾也。民有死丧不能具葬者，以
俸敕吏为办，召高年坐，以问政得失。凡斗民在廷，易
于丁宁，指晓枉直，杖楚遣之，不以付吏狱。三年无囚，
督赋役，不忍迫下户，或以俸代输，馈给往来，传符外，
一无所进，故无异称。以中上考，迁罗江令。刺史裴休
尝至其邑，导侍不过三人，廉约盖资性云。